Í fjölskylduráði birtast áherslur meirihluta Sjálfstæðisflokks og Framsóknarflokks og óháðra með skýrum hætti við gerð fjárhagsáætlunar . Þær felast í því að leggja auknar byrðar á viðkvæmustu hópa samfélagsins , þ.e. aldraða , öryrkja og tekjulága . Meirihlutinn stuðlar því að ójöfnuði og vegur að lífskjarasamningunum . „ Leiðréttingar “ meirihlutans Gjaldskrá vegna heimaþjónustu fyrir aldraða og öryrkja hækkar um 24,5% og akstur fyrir aldraða hækkar um rúmlega 100% . Þannig vill meirihlutinn ná í auknar tekjur úr vösum aldraðra og öryrkja upp á tæpar 6 milljónir og kallar hækkanirnar leiðréttingar eins og gjaldskráin hafi verið röng þegar álögurnar voru lægri . Meirihlutinn gefur lífskjarasamningunum langt nef því Samband íslenskra sveitarfélaga beindi þeim tilmælum til sveitarfélaganna að þau hækki ekki gjaldskrár umfram 2,5% á næsta ári til að styðja við samningana Leiga félagslegra íbúða hækkar um 21% Meirihlutinn hyggst einnig sækja auknar tekjur í vasa tekjulágra einstaklinga í félagslega íbúðakerfinu en meirihluti umhverfis - og framkvæmdaráðs hefur ákveðið að hækka leiguna um 21% . Enn liggja ekki fyrir nógu góðar upplýsingar um það hvaða áhrif þessi ákvörðun mun hafa á leigjendur því einhverjir þeirra munu eiga rétt á sérstökum húsaleigubótum sem munu vega á móti hækkuninni en það er ljóst að hækkunin verður íþyngjandi fyrir stóran hóp leigjenda . Tekjuhærri í skjóli Á sama tíma og álögur eru auknar á hópa í viðkvæmri stöðu þá leggur meirihlutinn áherslu á að verja tekjuhæstu hópana með því að fullnýta ekki útsvarið . Samkvæmt upplýsingum sem undirritaður fékk við gerð síðustu fjárhagsáætlunar þá kom fram að fullnýtt útsvar á þessu ári hefði aukið tekjur bæjarsjóðs um tæpar 55 milljónir og fjölskyldusviðs um 10 milljónir . Aldraðir , öryrkjar og tekjulágir súpa nú seyðið af þessari forgangsröðun meirihluta Sjálfstæðisflokks og Framsóknarflokks og óháðra . Verjum lífskjörin Samfylkingin stendur vörð um kjarasamninga og jöfnuð . Tillögur meirihlutans um gjaldskrárhækkanir ganga í þveröfuga átt . Þær munu , nái þær fram að ganga , rýra lífsgæði þeirra sem höllustum fæti standa og vega að markmiðum lífskjarasamninganna . Jöfnuður og öflug velferðarþjónusta er grundvöllur réttláts samfélags og því mun Samfylkingin halda áfram að berjast gegn þessum áformum meirihlutans . Árni Rúnar Þorvaldsson , fulltrúi Samfylkingarinnar í fjölskylduráði .